CELEX: 32017R0241
Language: lv
Date: 2017-02-10 00:00:00
Title: Komisijas Īstenošanas regula (ES) 2017/241 (2017. gada 10. februāris) par Origanum vulgare L. ēteriskās eļļas neapstiprināšanu par pamatvielu saskaņā ar Eiropas Parlamenta un Padomes Regulu (EK) Nr. 1107/2009 par augu aizsardzības līdzekļu laišanu tirgū (Dokuments attiecas uz EEZ. )

11.2.2017   
            
            
               LV
            
            
               Eiropas Savienības Oficiālais Vēstnesis
            
            
               L 36/45
            
         KOMISIJAS ĪSTENOŠANAS REGULA (ES) 2017/241
   (2017. gada 10. februāris)
   par Origanum vulgare L. ēteriskās eļļas neapstiprināšanu par pamatvielu saskaņā ar Eiropas Parlamenta un Padomes Regulu (EK) Nr. 1107/2009 par augu aizsardzības līdzekļu laišanu tirgū
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2009. gada 21. oktobra Regulu (EK) Nr. 1107/2009 par augu aizsardzības līdzekļu laišanu tirgū, ar ko atceļ Padomes Direktīvas 79/117/EEK un 91/414/EEK (1), un jo īpaši tās 23. panta 5. punktu saistībā ar 13. panta 2. punktu,
   tā kā:
   
               (1)
            
            
               Saskaņā ar Regulas (EK) Nr. 1107/2009 23. panta 3. punktu Komisija 2015. gada 19. oktobrī no Bioloģiskās lauksaimniecības tehniskā institūta (Institut technique de l'agriculture biologique – ITAB) saņēma pieteikumu Origanum vulgare L. ēteriskās eļļas apstiprināšanai par pamatvielu. Minētajam pieteikumam bija pievienota informācija, kas iesniedzama saskaņā ar 23. panta 3. punkta otro daļu.
            
         
               (2)
            
            
               Komisija lūdza Eiropas Pārtikas nekaitīguma iestādi (turpmāk “Iestāde”) sniegt zinātnisko palīdzību. Iestāde 2016. gada 22. jūnijā Komisijai iesniedza tehnisko ziņojumu par attiecīgo vielu (2). Komisija 2016. gada 7. oktobrī Augu, dzīvnieku, pārtikas aprites un dzīvnieku barības pastāvīgajai komitejai iesniedza pārskata ziņojumu (3) un projektu šai regulai par Origanum vulgare L. ēteriskās eļļas neapstiprināšanu un pabeidza tos minētās komitejas 2016. gada 7. decembra sanāksmei.
            
         
               (3)
            
            
               Pieteikuma iesniedzēja sniegtā dokumentācija liecina, ka Origanum vulgare L. ēteriskā eļļa atbilst pārtikas produkta kritērijiem, kas definēti Eiropas Parlamenta un Padomes Regulas (EK) Nr. 178/2002 (4) 2. pantā.
            
         
               (4)
            
            
               Iestādes tehniskajā ziņojumā ir paustas konkrētas bažas par eksponētību ēteriskajai eļļai un sastāvdaļām karvakrols, gamma-terpinēns un 1,8-cineols, jo īpaši izmantojot kā pesticīdus, tādēļ līdz galam nebija iespējams novērtēt risku lietotājiem, strādniekiem, garāmgājējiem, patērētājiem un nemērķa organismiem.
            
         
               (5)
            
            
               Komisija aicināja pieteikuma iesniedzēju komentēt Iestādes tehnisko ziņojumu un pārskata ziņojuma projektu. Pieteikuma iesniedzējs sniedza komentārus, un tie tika rūpīgi izskatīti.
            
         
               (6)
            
            
               Tomēr, neraugoties uz pieteikuma iesniedzēja paustajiem argumentiem, ar vielu saistītās bažas netika novērstas.
            
         
               (7)
            
            
               Attiecīgi Komisijas pārskata ziņojumā norādīts, ka Regulas (EK) Nr. 1107/2009 23. panta prasību izpilde nav konstatēta. Tāpēc ir lietderīgi Origanum vulgare L. ēterisko eļļu par pamatvielu neapstiprināt.
            
         
               (8)
            
            
               Šī regula neskar iespēju saskaņā ar Regulas (EK) Nr. 1107/2009 23. panta 3. punktu iesniegt citu pieteikumu Origanum vulgare L. ēteriskās eļļas apstiprināšanai par pamatvielu.
            
         
               (9)
            
            
               Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,
            
         IR PIEŅĒMUSI ŠO REGULU.
   1. pants
   Vielu Origanum vulgare L. ēteriskā eļļa par pamatvielu neapstiprina.
   2. pants
   Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2017. gada 10. februārī
      
         
            Komisijas vārdā –
         
         
            priekšsēdētājs
         
         Jean-Claude JUNCKER
      
   
   
      (1)  OV L 309, 24.11.2009., 1. lpp.
   
   
      (2)  Rezultāti pēc apspriešanās ar dalībvalstīm un EFSA par pieteikumu pamatvielas Origanum vulgare L. ēteriskā eļļa kā fungicīda, baktericīda un insekticīda lietošanai augu aizsardzībā dažādiem kultūraugiem. EFSA supporting publication 2016:EN-1054.
   
      (3)  http://ec.europa.eu/food/plant/pesticides/eu-pesticides-database/public/?event=activesubstance.selection&language=EN
   
      (4)  Eiropas Parlamenta un Padomes 2002. gada 28. janvāra Regula (EK) Nr. 178/2002, ar ko paredz pārtikas aprites tiesību aktu vispārīgus principus un prasības, izveido Eiropas Pārtikas nekaitīguma iestādi un paredz procedūras saistībā ar pārtikas nekaitīgumu (OV L 31, 1.2.2002., 1. lpp.).